[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 17.3.2008

KOM(2008) 147 endelig

2008/0058 (CNS)

2008/0059 (CNS)

Forslag til

RÅDETS DIREKTIV

om ændring af Rådets direktiv 2006/112/EF om det fælles merværdiafgiftssystem med henblik på at forebygge momsunddragelse i forbindelse med transaktioner inden for Fællesskabet

Forslag til

RÅDETS FORORDNING

om ændring af Rådets forordning (EF) nr. 1798/2003 med henblik på at forebygge momsunddragelse i forbindelse med transaktioner inden for Fællesskabet

(forelagt af Kommissionen)

BEGRUNDELSE

BAGGRUNDEN FOR FORSLAGET |

110 | Begrundelse og formål Den ordning for udveksling af oplysninger om leverancer af varer inden for Fællesskabet, som er etableret som led i momsovergangsordningen, der blev vedtaget ved indførelsen af det indre marked, er ikke længere tilstrækkelig til effektivt at forebygge momssvig i forbindelse med transaktioner inden for Fællesskabet. I denne forbindelse har Rådet i sine konklusioner af 5. juni 2007 opfordret Kommissionen til at fremlægge et forslag med henblik på at nedsætte referenceperioden for indsamling af informationer om transaktioner inden for Fællesskabet til én måned og at reducere fristen for fremsendelse af disse informationer mellem medlemsstaterne til højst én måned. |

120 | Generel baggrund Momssvig betyder, at medlemsstaterne går glip af betydelige indtægter, og at det indre markeds funktion forstyrres. Momsunddragelsen er ofte organiseret på tværs af grænserne. I denne forbindelse vedtog Kommissionen i maj 2006 en meddelelse om nødvendigheden af at udarbejde en koordineret strategi med henblik på at forbedre bekæmpelsen af dette fænomen. Hvad angår momssvig, og især karruselsvindel, sondrede meddelelsen mellem konventionelle foranstaltninger, som skal styrke momsordningen uden at ændre dens principper, og mere vidtgående foranstaltninger, som rører ved selve principperne for momsopkrævningen. De efterfølgende drøftelser i Rådet har vist, at de mere vidtgående foranstaltninger ikke kan sættes i værk på kort sigt. Rådet har derfor, bl.a. i sine konklusioner af 5. juni 2007, opfordret Kommissionen til at iværksætte visse af de konventionelle foranstaltninger efter forudgående drøftelse i ekspertgruppen vedrørende strategien for bekæmpelse af skatteunddragelse (ATFS-gruppen). For at styrke Fællesskabets momsordning kan der iværksættes mange forskellige foranstaltninger, som supplerer hinanden. Blandt de foranstaltninger, der er blevet drøftet i ekspertgruppen, har Rådet lagt særlig vægt på fire foranstaltninger, som skal gennemføres så hurtigt som muligt, og som for nogles vedkommende kræver en ændring af den eksisterende lovgivning. To af disse foranstaltninger er omhandlet af dette forslag, nemlig nedsættelse af hyppigheden for indgivelse af oversigter over transaktioner inden for Fællesskabet til én måned og indførelse af en frist på højst én måned for udveksling af informationer mellem skattemyndighederne. I sine konklusioner af 4. december opfordrede Rådet Kommissionen til at videreføre drøftelserne i ekspertgruppen om de øvrige konventionelle foranstaltninger; det er således ikke udelukket, at drøftelserne vil kunne føre til andre forslag til lovgivning. Det skal i øvrigt bemærkes, at Revisionsretten i sin særberetning nr. 8/2007 om det administrative samarbejde vedrørende merværdiafgift har fremsat en række anbefalinger om udveksling af informationer om transaktioner inden for Fællesskabet. Bl.a. anbefaler Revisionsretten i punkt 108 i beretningen dels en radikal stramning af tidsfristerne for indsamling og registrering af oplysninger og dels en udbygning af mulighederne for krydskontrol. |

130 | Gældende bestemmelser på det område, som forslaget vedrører Den påtænkte foranstaltning tager udelukkende sigte på hurtigere indsamling og udveksling af informationer om transaktioner inden for Fællesskabet. De gældende bestemmelser findes i kapitel 5 og 6 i afsnit XI i Rådets direktiv 2006/112/EF af 28. november 2006 og i kapitel V i forordning (EF) nr. 1798/2003 af 7. oktober 2003. Efter de nugældende regler indsamles informationerne hos virksomhederne med følgende hyppighed: oversigterne med oplysninger om vareleverancer inden for Fællesskabet indgives af virksomhederne kvartalsvis eller i visse tilfælde hver måned. Fra og med 1. januar 2010 skal oversigterne desuden indeholde oplysninger om tjenesteydelser, der leveres i modtagerens medlemsstat, for hvilke modtageren er momspligtig. Oplysninger om erhvervelser af varer i modtagermedlemsstaten indsamles ved hjælp af momsangivelser, som indgives månedligt, hver anden måned, kvartalsvis, halvårligt eller helårligt. I øjeblikket er fristen fra det tidspunkt, hvor en transaktion finder sted, til det tidspunkt, hvor informationerne stilles til rådighed for erhververens medlemsstat, mellem tre og seks måneder. Med det nye forslag vil fristen blive skåret ned til 1-2 måneder. Det skal bemærkes, at direktiv 2006/112/EF allerede indeholder en bestemmelse, som gør det muligt for medlemsstaterne at indhente oversigter månedligt. Da denne mulighed ikke frembyder direkte fordele for den medlemsstat, som indsamler informationerne, indhenter kun fire medlemsstater månedlige oplysninger fra et større antal momspligtige. |

140 | Overensstemmelse med andre EU-politikker og -mål Bekæmpelse af momsunddragelse er et led i Lissabon-strategien. I sin meddelelse af 25. oktober 2005 om skatte- og toldpolitikkens bidrag til Lissabon-strategien understregede Kommissionen, at momssvig er årsag til betydelige forvridninger af det indre markeds funktion, da den hindrer loyal konkurrence og også langsomt reducerer de indtægter, der skulle være anvendt til gennemførelse af offentlige tjenester på nationalt plan. Øget skattesvig resulterer i en øget skattebyrde for lovlydige virksomheder, eftersom regeringerne er tvunget til at indhente deres indtægtsunderskud. Desuden indeholder forslaget en foranstaltning, der medfører en betydelig forenkling for virksomhederne, idet medlemsstaterne forpligtes til at modtage oversigter og momsangivelser elektronisk. |

HØRING AF INTERESSEREDE PARTER OG KONSEKVENSANALYSE |

Høring af interesserede parter |

211 | Høringsmetoder, hovedmålgrupper og respondenternes overordnede profil Den foreslåede foranstaltning er en af de konventionelle foranstaltninger, som blev fremlagt på den konference om momssvig, som Kommissionen afholdt 29. marts 2007 i Bruxelles. Deltagerne i konference var repræsentanter fra større virksomheder, faglige organisationer, skatteeksperter og repræsentanter fra medlemsstaterne. Foranstaltningen er blevet drøftet med en række større virksomheder, som er aktive i de fleste medlemsstater, og som skal opfylde mange og forskelligartede forpligtelser i alle disse medlemsstater. Foranstaltningen er blevet fremlagt for organisationer, der repræsenterer små og mellemstore virksomheder, på mødet med de små og mellemstore virksomheders repræsentant ved Den Europæiske Union, som blev afholdt 28. november 2007 i Bruxelles. Foranstaltningen er ligeledes blevet drøftet i medlemsstaternes ekspertgruppe vedrørende strategien for bekæmpelse af momsunddragelse. |

212 | Resumé af svarene og hvordan der er taget hensyn til dem Trods tvivl om hvorvidt skattemyndighederne har kapacitet til at udnytte de informationer, som de vil modtage, erkender størstedelen af de hørte virksomheder, at en overgang til månedlig rapportering ikke vil udgøre en betydelig byrde. De fleste virksomheder er derfor parat til at acceptere forslaget som et led i en global strategi til forbedring og effektivisering af skattemyndighederne, som vil medføre fordele og mindskelse af byrderne for de virksomheder, som på retmæssig og tilfredsstillende måde opfylder deres skattemæssige forpligtelser. De små og mellemstore virksomheders repræsentanter har bekræftet, at forslaget ikke vil få virkning for størstedelen af de små og mellemstore virksomheder. Det skal bemærkes, at foranstaltningen er et led i en helhed af foranstaltninger, hvoraf nogle tager sigte på at forbedre virksomhedernes juridiske sikkerhed og mindske deres administrative byrde samt at opnå en betydelig forbedring af informationsudvekslingen og samarbejdet mellem skattemyndighederne. |

Ekspertbistand |

221 | Relevante videnskabelige områder/eksperter Økonomisk analyse af virksomhedernes (herunder de små og mellemstore virksomheders) omkostninger. |

222 | Metodevalg Standardomkostningsmetoden. |

223 | Væsentligste organisationer/eksperter, der er blevet hørt Price Waterhouse Coopers har for Kommissionen gennemført en undersøgelse ved at udsende spørgeskemaer til fjorten virksomheder (syv multinationale og syv små og mellemstore virksomheder), som er etableret i fire forskellige medlemsstater. |

2249 | Sammendrag af rådgivning, der er modtaget og anvendt Det har ikke været nævnt, at der skulle eksistere potentielt alvorlige risici med uoprettelige konsekvenser. |

225 | Resultatet af den økonomiske undersøgelse viser, at omkostningen ved foranstaltningen vil være meget begrænset for størstedelen af de berørte virksomheder. I visse tilfælde, som f.eks. for virksomheder, der er momsregistreret i mange medlemsstater, kan omkostningerne dog være meget høje. Det fremgår ligeledes af undersøgelsen, at disse omkostninger kan reduceres ved at harmonisere de informationer, som skal indsendes, og ved at forenkle indsendelsesmåderne. Endvidere viser undersøgelsen, at når den forventede omkostning er betydelig for de små og mellemstore virksomheder, har indsendelsesmåden stor betydning ved beregningen af denne omkostning. |

226 | Midler til at gøre eksperternes råd offentligt tilgængelige Offentliggørelse på webstedet tilhørende Generaldirektoratet for Beskatning og Toldunion. |

230 | Konsekvensanalyse Der er ikke udarbejdet en fuldstændig konsekvensanalyse af foranstaltningen. Foranstaltningen er dog blevet drøftet i medlemsstaternes ekspertgruppe vedrørende strategien for bekæmpelse af skatteunddragelse. Den er blevet gjort til genstand for en økonomisk analyse, og den er blevet drøftet med de vigtigste berørte parter. Eksperterne har understreget vigtigheden af, at skattemyndighederne får hurtigere adgang til informationer om samhandelen inden for Fællesskabet for at kunne bekæmpe momssvig effektivt. Den foreslåede foranstaltning er afbalanceret, idet den gør det muligt at råde over informationerne i gennemsnit tre måneder tidligere og kun pålægger virksomhederne en minimal byrde. Dels berører foranstaltningen et begrænset antal virksomheder (4 % af de momsregistrerede virksomheder i Fællesskabet). Dels har undersøgelsen vist, at ekstraomkostningerne vil være meget begrænsede for virksomhederne, bortset fra i de tilfælde, hvor procedurerne for indgivelse af oversigter er særlig komplicerede. Forslaget indeholder tværtimod en ordning, der tager specifikt sigte på at forenkle procedurerne. |

FORSLAGETS RETLIGE ASPEKTER |

305 | Resumé af de foreslåede foranstaltninger Forslagets formål er først og fremmest at harmonisere og reducere fristen for angivelse af transaktioner inden for Fællesskabet i de i kapitel 6, afsnit XI, i Rådets direktiv 2006/112/EF omhandlede oversigter til én måned. Forslaget tager desuden sigte på at reducere fristen for fremsendelse af disse oplysninger mellem medlemsstaterne fra tre til én måned. For at kunne disponere over de nødvendige oplysninger med henblik på at kunne bekæmpe momssvig foreslås det ligeledes månedligt at indsamle oplysninger om erhvervelser af varer og tjenesteydelser inden for Fællesskabet hos en leverandører/tjenesteydere, der er etableret i en anden medlemsstat, for hvilke modtageren er momspligtig. Med henblik herpå vil erhververe eller modtagere, hvis transaktioner overstiger 200 000 EUR pr. kalenderår, være forpligtede til at indgive momsangivelser hver måned. Denne tærskel er blevet valgt for ikke at pålægge virksomheder, der kun erhverver varer inden for Fællesskabet lejlighedsvist eller for mindre beløb, yderligere forpligtelser og under hensyntagen til de beløbsstørrelser, som er relevante i forbindelse med momssvig. Desuden fastsætter forslaget, at beløbene vedrørende tjenesteydelser skal anføres separat i angivelserne for at muliggøre krydsrevision. Forslaget indeholder bestemmelser om harmonisering af reglerne for, hvornår afgiften forfalder, for at sikre, at transaktionerne angives i samme periode af sælger såvel som køber. Denne bestemmelse muliggør krydsrevision af de angivne oplysninger. Endelig omfatter forslaget en bestemmelse, der skal forenkle procedurerne for indgivelse af oversigter i de medlemsstater, hvor disse procedurer er særlig komplicerede, med henblik på at mindske den byrde, som indgivelsen udgør for virksomhederne. |

310 | Retsgrundlag Artikel 93 i EF-traktaten |

329 | Subsidiaritetsprincippet Forslaget hører under Fællesskabets og medlemsstaternes delte kompetence. Det er dog i overensstemmelse med subsidiaritetsprincippet, idet dets målsætning kun kan gennemføres tilfredsstillende gennem vedtagelse af en fællesskabsforanstaltning. Fælles regler for indsamling og udveksling af informationer om transaktioner inden for Fællesskabet er allerede omhandlet i Rådets direktiv 2006/112/EF og Rådets forordning (EØF) nr. 1798/2006. Medlemsstaterne kan ikke vedtage national lovgivning, som er i modstrid med fællesskabslovgivningen. Derfor er det nødvendigt at ændre de gældende harmoniserede bestemmelser ved en retsakt vedtaget af Fællesskabet. Endvidere vil foranstaltninger truffet på fællesskabsniveau muliggøre en mere effektiv bekæmpelse af momssvig i forbindelse med transaktioner inden for Fællesskabet. |

Proportionalitetsprincippet Forslaget er i tråd med proportionalitetsprincippet af følgende grunde. |

331 | I forbindelse med drøftelserne om strategien for bekæmpelse af momssvig i forbindelse med transaktioner inden for Fællesskabet fremkom en række forslag, som radikalt ændrer momsopkrævningssystemet og reglerne for, hvem der er momspligtige. Der er enighed om, at disse foranstaltninger ikke kan indføres på kort sigt på grund af de ændringer, som de vil pålægge operatørerne. Derfor er ændringerne af momsdirektivet af mindre omfang. De ekstra forpligtelser er ligeligt fordelt mellem de momspligtige og skattemyndighederne. |

332 | Foranstaltningen er udformet, så den kun vil berøre et mindre antal virksomheder. Kun 4 % af de momspligtige virksomheder indgiver oversigter, og kun 9 % erhverver varer i andre medlemsstater. Da tærsklen for erhvervelser er sat højt, vil foranstaltningen kun berøre et mindre antal af disse virksomheder. Endvidere indeholder 60 % af de oversigter, som indgives hvert kvartal af operatørerne, kun én eller to linjer information, så den ekstra byrde for disse virksomheder, som for flertallets vedkommende er små og mellemstore virksomheder, vil derfor blive minimal. Desuden ændrer foranstaltningen hverken oversigternes form eller indhold, men kun deres hyppighed. Med hensyn til momsangivelserne er der kun tale om en enkelt ny forpligtelse, idet angivelsespligten, som allerede gælder varer, udvides til også at gælde tjenesteydelser. |

Reguleringsinstrument |

341 | Foreslået middel: forordning, direktiv |

342 | Andre instrumenter vil ikke være hensigtsmæssige af følgende årsag: En forordning og et direktiv et de eneste måder, hvorpå den gældende fællesskabslovgivning kan ændres. |

BUDGETMÆSSIGE KONSEKVENSER |

409 | Forslaget har ingen virkninger for Fællesskabets budget. |

YDERLIGERE OPLYSNINGER |

510 | Forenkling |

511 | Forslaget medfører en forenkling af de administrative procedurer, som gælder enheder og privatpersoner. |

514 | I forbindelse med den økonomiske analyse viste det sig, at indgivelsen af oversigter udgjorde en særlig stor byrde for virksomhederne, når proceduren omfattede en manuel indkodning af data i en elektronisk formular. Ved at pålægge medlemsstaterne at acceptere indgivelse af oversigter elektronisk fritager forslaget i visse tilfælde de momspligtige fra en kompliceret indkodning af oplysningerne. |

550 | Sammenligningstabel Medlemsstaterne skal tilsende Kommissionen de nationale bestemmelser, der sættes i kraft for at gennemføre direktivet, og en sammenligningstabel, som viser sammenhængen mellem de pågældende bestemmelser og dette direktiv. |

570 | Nærmere beskrivelse af forslaget, pr. kapitel eller artikel Foranstaltningerne i direktivet Ændringen af direktivets artikel 64 og 66 og indsættelsen af artikel 65a skal sikre ensartede regler i Fællesskabet for afgiftens forfald, så udbydere af tjenesteydelser ikke skal følge forskellige regler afhængig af, hvor deres kunde er etableret, for at kunne angive disse transaktioner. Ændringen er nødvendig for at sikre, at oplysningerne i de oversigter, som udbydere af tjenesteydelse indgiver, kan anvendes til krydsrevision med oplysningerne i de momsangivelser, som indgives af modtagerne af tjenesteydelserne. Ændringen af direktivets artikel 250, stk. 2, har blot til formål at forenkle procedurerne for indgivelse af momsangivelser. Ændringen af artikel 251 skal sikre indsamling af oplysninger om indkøb af tjenesteydelser i andre medlemsstater, så oplysningerne kan krydsrevideres med de oplysninger, som findes i oversigterne. Ændringen af direktivets artikel 252 skal bringe overensstemmelse mellem fristerne for indsamling af oplysninger om køb og om salg. Der indføres dog en tærskel, så beløbsstørrelser, som kan være af betydning i forbindelse med momssvig, er omfattet, og så der ikke lægges nye forpligtelser over på et stort antal momspligtige. Ændringen af direktivets artikel 263-265 har til formål at sikre månedlig indsamling af oversigter. Ændringen af direktivets artikel 263, stk. 2, har blot til formål at forenkle procedurerne for indgivelse af oversigter. Foranstaltninger i forordningen Ændringen af forordningens artikel 23 og 24 skal sikre dens overensstemmelse med direktivet. Ændringen af forordningens artikel 2 skal sikre hurtigere udveksling af informationer mellem medlemsstaterne. |

F-11066 |

1. 2008/0058 (CNS)

Forslag til

RÅDETS DIREKTIV

om ændring af Rådets direktiv 2006/112/EF om det fælles merværdiafgiftssystem med henblik på at forebygge momsunddragelse i forbindelse med transaktioner inden for Fællesskabet

RÅDET FOR DEN EUROPÆISKE UNION HAR –

under henvisning til traktaten om oprettelse af Det Europæiske Fællesskab, særlig artikel 93,

under henvisning til forslag fra Kommissionen[1],

under henvisning til udtalelse fra Europa-Parlamentet[2],

under henvisning til udtalelse fra Det Europæiske Økonomiske og Sociale Udvalg[3], og

ud fra følgende betragtninger:

(1) Momssvig påvirker i betydelig grad medlemsstaternes skatteindtægter og forstyrrer den økonomiske aktivitet på det fælles marked, idet der skabes varebevægelser, som ikke har nogen berettigelse, og udbydes varer på markedet til unormalt lave priser.

(2) Svaghederne i Fællesskabets momsordning og især i ordningen for udveksling af informationer om leverancer af varer inden for Fællesskabet som fastlagt i Rådets direktiv 2006/112/EF af 28. november 2006 om det fælles merværdiafgiftssystem[4] er en af årsagerne til momssvindelen. Det er især tidsrummet mellem en transaktions gennemførelse og udvekslingen af oplysninger herom i ordningen for udveksling af momsoplysninger, som hindrer en effektiv udnyttelse af oplysningerne med henblik på bekæmpelse af svig.

(3) For at kunne bekæmpe denne svig effektivt er det nødvendigt, at administrationen i den medlemsstat, hvor momsen er forfaldet, disponerer over oplysninger om transaktioner inden for Fællesskabet så hurtigt som muligt.

(4) For at krydsrevisionen af informationer skal kunne udnyttes til bekæmpelse af svig, bør det sikres, at transaktioner inden for Fællesskabet angives for samme periode af leverandøren såvel som af køber eller modtager.

(5) For at skattemyndighederne skal kunne udnytte de indsamlede oplysninger hensigtsmæssigt, bør oplysninger om erhvervelser inden for Fællesskabet, for hvilke køber eller modtager er momspligtig, indsamles med samme hyppighed som oplysninger om leverancer af varer eller tjenesteydelser.

(6) Under hensyntagen til udviklingen i de tekniske hjælpemidler og arbejdsværktøjer bør det sikres, at virksomhederne får mulighed for at opfylde deres angivelsesforpligtelser ved hjælp af enkle elektroniske procedurer for at mindske deres administrative byrde mest muligt.

(7) Da målsætningen om at bekæmpe momssvig kun kan opfyldes tilfredsstillende af medlemsstaterne, hvis indsats på området afhænger af oplysninger indsamlet af andre medlemsstater og derfor, idet alle medlemsstaters involvering er nødvendig, bedre kan gennemføres på fællesskabsplan, kan Fællesskabet træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går dette direktiv ikke ud over, hvad der er nødvendigt for at nå disse mål.

(8) Direktiv 2006/112/EF bør ændres i overensstemmelse hermed —

UDSTEDT FØLGENDE DIREKTIV:

Artikel 1

I direktiv 2006/112/EF foretages følgende ændringer:

1) Artikel 64, stk. 2, affattes således:

"2. De ydelser, for hvilke kunden er afgiftspligtig i medfør af artikel 196, og som er blevet leveret løbende i en periode på over et år, og for hvilke der inden for samme periode ikke er foretaget afregning eller ydet betaling, anses for at finde sted ved udgangen af hvert kalenderår, så længe leverancerne af de pågældende ydelser ikke er afsluttet.

Medlemsstaterne kan bestemme, at løbende leverancer af varer eller ydelser, der gennemføres i løbet af en vis periode, i visse tilfælde, bortset fra de i stk. 1 omhandlede tilfælde, anses for at finde sted mindst én gang om året."

2) Som artikel 65 a indsættes:

"Artikel 65a

For ydelser, for hvilke kunden er afgiftspligtig i medfør af artikel 196, forfalder afgiften, såfremt der udstedes en faktura, inden ydelsen finder sted, eller inden der betales et acontobeløb, på tidspunktet for fakturaens modtagelse og svares af fakturabeløbet."

3) I artikel 66 indsættes som andet afsnit:

"Undtagelsen i stk. 1 gælder dog ikke med hensyn til ydelser, for hvilke modtageren er afgiftspligtig i medfør af artikel 196."

4) Artikel 250, stk. 2, affattes således:

"2. Den i stk. 1 omhandlede angivelse indgives elektronisk.

Medlemsstaterne kan dog tillade indgivelse af angivelsen på anden måde for visse kategorier af momspligtige."

5) I artikel 251 indsættes som litra f):

"f) det samlede beløb, uden moms, for leveringer af ydelser fra momspligtige i Fællesskabet, for hvilke den afgiftspligtige er betalingspligtig for momsen i medfør af artikel 196, og for hvilke afgiften er forfaldet i løbet af afgiftsperioden."

6) Artikel 252, stk. 2, affattes således:

"2. Afgiftsperioden fastsættes til en måned.

Medlemsstaterne kan dog fastsætte en længere periode, såfremt denne ikke overstiger et år, for afgiftspligtige, hvis samlede erhvervelser af varer og ydelser inden for Fællesskabet i året forud for det kalenderår, for hvilke de er afgiftspligtige i medfør af artikel 196, ikke overstiger 200 000 EUR eller et tilsvarende beløb i national valuta."

7) Artikel 263 affattes således:

"Artikel 263

1. Der udarbejdes en oversigt for hver kalendermåned inden for en frist, der ikke overstiger en måned, og efter procedurer, der fastlægges af medlemsstaterne.

2. De i stk. 1 omhandlede oversigter indgives elektronisk.

Medlemsstaterne kan dog tillade indgivelse af oversigterne på anden måde for visse kategorier af momspligtige."

8) Artikel 264, stk. 2, affattes således:

"2. Det i stk. 1, litra d), omhandlede beløb angives for den kalendermåned, i hvilken afgiften er forfaldet.

Det i stk. 1, litra f), omhandlede beløb angives for den kalendermåned, i hvilken reguleringen meddeles erhververen."

9) Artikel 265, stk. 2, affattes således:

"2. Det i stk. 1, litra c), omhandlede beløb angives for den kalendermåned, i hvilken afgiften er forfaldet."

Artikel 2 Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv med virkning fra 1. januar 2010. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.

Artikel 3

Dette direktiv træder i kraft på [...dagen] efter offentliggørelsen i Den Europæiske Unions Tidende .

Artikel 4

Dette direktiv er rettet til medlemsstaterne.

Udfærdiget i Bruxelles, den .

På Rådets vegne

Formand

2008/0059 (CNS)

Forslag til

RÅDETS FORORDNING

om ændring af Rådets forordning (EF) nr. 1798/2003 med henblik på at forebygge momsunddragelse i forbindelse med transaktioner inden for Fællesskabet

RÅDET FOR DEN EUROPÆISKE UNION HAR –

under henvisning til traktaten om oprettelse af Det Europæiske Fællesskab, særlig artikel 93,

under henvisning til forslag fra Kommissionen[5],

under henvisning til udtalelse fra Europa-Parlamentet[6],

under henvisning til udtalelse fra Det Europæiske Økonomiske og Sociale Udvalg[7], og

ud fra følgende betragtninger:

(1) For at kunne bekæmpe momssvig effektivt er det nødvendigt, at medlemsstaterne indsamler og udveksler oplysninger om transaktioner inden for Fællesskabet inden for de kortest mulige frister. En frist på måned vil være mest hensigtsmæssig for at opfylde dette behov og samtidig tage hensyn til virksomhedernes regnskabsperioder.

(2) Som følge af de ved Rådets direktiv/XX/EF[8] indførte ændringer af den i direktiv 2006/112/EF af 28. november 2006 om det fælles merværdiafgiftssystem[9] fastsatte fristen for angivelse af transaktioner inden for Fællesskabet er det nødvendigt at ændre henvisningerne til denne frist i Rådets forordning (EF) nr. 1798/2003 af 7. oktober 2003 om administrativt samarbejde vedrørende merværdiafgift og ophævelse af forordning (EØF) nr. 218/92[10].

(3) Da målsætningen om at bekæmpe momssvig kun kan opfyldes tilfredsstillende af medlemsstaterne, hvis indsats på området afhænger af oplysninger indsamlet af andre medlemsstater og derfor, idet alle medlemsstaters involvering er nødvendig, bedre kan gennemføres på fællesskabsplan, kan Fællesskabet træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går denne forordning ikke ud over, hvad der er nødvendigt for at nå disse mål.

(4) Da de i denne forordning fastsatte ændringer er nødvendige for at tilpasse forordning (EF) nr. 1798/2003 til de i direktiv (EF) nr. 20XX/XX fastsatte foranstaltninger, som medlemsstaterne skal opfylde med virkning fra 1. januar 2010, bør denne forordning træde i kraft på samme dato.

(5) Forordning (EF) nr. 1798/2003 bør ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EF) nr. 1798/2003 foretages følgende ændringer:

1) Artikel 23, stk. 2, affattes således:

"De i stk. 1, nr. 2, omhandlede værdier skal angives i valutaen i den medlemsstat, der stiller oplysningerne til rådighed, og skal vedrøre kvartaler for perioder før 1. januar 2010 og kalendermåneder fra og med denne dato."

2) Artikel 24, stk. 2, affattes således:

"De i stk. 1, nr. 2, omhandlede værdier skal angives i valutaen i den medlemsstat, der stiller oplysningerne til rådighed, og skal vedrøre kvartaler for perioder før 1. januar 2010 og kalendermåneder fra og med denne dato."

3) Artikel 25, stk. 1 og 2, affattes således:

"1. Når en medlemsstats kompetente myndighed er forpligtet til at give adgang til oplysninger i henhold til artikel 23 og 24, skal det ske hurtigst muligt og senest én måned efter udgangen af den kalendermåned, oplysningerne vedrører.

2. Uanset bestemmelserne i stk. 1 skal der, dersom der tilføjes oplysninger i databasen under de omstændigheder, der er omhandlet i artikel 22, gives adgang til disse oplysninger hurtigst muligt og senest én måned efter den kalendermåned, hvor de er indsamlet."

Artikel 2

Dette reglement træder i kraft den 1. januar 2010.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

[1] EUT C […] af […], s. […].

[2] EUT C […] af […], s. […].

[3] EUT C […] af […], s. […].

[4] EUT L 347 af 11.12.2006, s. 1. Senest ændret ved direktiv 2008/8/EF (EUT L 44 af 20.2.2008, s. 11).

[5] EUT C […] af […], s. […].

[6] EUT C […] af […], s. […].

[7] EUT C […] af […], s. […].

[8] EUT L XXX, s. XXX.

[9] EUT L 347 af 11.12.2006, s. 1. Senest ændret ved direktiv 2008/8/EF (EUT L 44 af 20.2.2008, s. 11).

[10] EUT L 264 af 15.10.2003, s. 1. Senest ændret ved forordning (EF) nr. 143/2008 af 12. februar 2008 (EUT L 44 af 20.2.2008, s. 1).